P6_TA(2005)0154

Persistente organiske miljøgifte

Europa-Parlamentets beslutning om EU-strategien for Punta del Este-konferencen om persistente organiske miljøgifte

Europa-Parlamentet,

- der henviser til Stockholm-konventionen om persistente organiske miljøgifte af 22. maj 2001 og den kommende første konference mellem konventionens parter (COP-1), der skal afholdes i Punta del Este, Uruguay, 2.- 6. maj 2005,

- der henviser til forespørgsel til mundtlig besvarelse B6-0171/2005 fra Udvalget om Miljø, Folkesundhed og Fødevaresikkerhed, jf. forretningsordenens artikel 108, og til Rådets og Kommissionens redegørelser,

- der henviser til forretningsordenens artikel 108, stk. 5,

A. der henviser til, at Stockholm-konventionen trådte i kraft den 17. maj 2004,

B. der henviser til, at Det Europæiske Fællesskab ratificerede Stockholm-konventionen den 16. november 2004 [1], og at den er blevet ratificeret af de fleste af Fællesskabets medlemsstater, herunder de nye medlemsstater,

C. der henviser til, at Europa-Parlamentet og Rådet har vedtaget de lovgivningsmæssige instrumenter til gennemførelse af Stockholm-konventionen [2] og dermed demonstreret forpligtelsen til at fjerne persistente organiske miljøgifte i så vid udstrækning som muligt,

D. der henviser til, at den første konference mellem parterne vil berede jordbunden for fremtidige konferencer mellem parterne, og til, at der vil blive drøftet og truffet beslutning om en lang række vigtige emner på denne første konference,

E. der henviser til, at Stockholm-konventionen ikke er et statisk lovgivningsmæssigt instrument, men indeholder en mekanisme for tilføjelse af nye stoffer,

1. opfordrer EU til at spille en aktiv rolle i forhandlingerne ved hjælp af et effektivt samarbejde mellem Kommissionen, Rådet og Parlamentet;

2. mener, at konferencen vil frembyde en god lejlighed til at fastsætte ambitiøse mål for gennemførelse af foranstaltninger med henblik på navnlig at fjerne produktion, markedsføring og anvendelse af forsætligt producerede persistente organiske miljøgifte;

3. opfordrer Kommissionen og medlemsstaterne til at sørge for, at afgørelserne på denne første konference mellem parterne sikrer en effektiv gennemførelse og videreudvikling af konventionen, og at afgørelserne er i overensstemmelse med målene i Fællesskabets miljø- og udviklingspolitik og lovgivning på disse områder;

4. opfordrer Kommissionen og medlemsstaterne til navnlig at arbejde for at sikre, at:

a) der kun i undtagelsestilfælde og veldokumenterede sager gives tilladelse til specifikke undtagelser for stoffer opført i bilag A til konventionen

b) lande i malariaområder modtager passende økonomisk hjælp til at erstatte DDT med sikre og effektive alternativer efter en nøje fastlagt tidsplan for at opnå et endeligt forbud mod brug af DDT så hurtigt som muligt

c) der vedtages retningslinjer for bedste tilgængelige teknikker og bedste miljøpraksis med henblik på at begrænse og fjerne udslip af utilsigtet fremstillede persistente organiske miljøgifte, navnlig dioxiner og furaner;

5. opfordrer Kommissionen og medlemsstaterne til at sikre en ligelig geografisk repræsentation af EU i undersøgelseskomiteen vedrørende persistente organiske miljøgifte, således som det er blevet opnået under Rotterdam-konventionen;

6. mener, at Den Globale Miljøfacilitet fortsat bør være den organisation, der i første række varetager driften af den finansielle mekanisme, navnlig ved at støtte de mindst udviklede lande med at nå de fastsatte mål;

7. mener at, det er nødvendigt at sikre samordning og sammenhæng ved gennemførelsen på fællesskabsplan af henholdsvis Rotterdam-, Stockholm- og Basel-konventionen og ved deltagelsen i udarbejdelsen af den strategiske tilgang til international kemikalieforvaltning (SAICM) i FN-regi;

8. opfordrer Kommissionen og medlemsstaterne til at fastlægge passende retningslinjer for udarbejdelsen af nationale gennemførelsesplaner; opfordrer de stater, som endnu ikke har gjort dette, til så hurtigt som muligt at udarbejde deres nationale gennemførelsesplaner;

9. mener, at de medlemmer af Europa-Parlamentet, der indgår i EU-delegationen, har et væsentligt bidrag at yde, og forventer derfor, at de vil have adgang til EU's koordineringsmøder i Punta del Este med mindst observatørstatus, med eller uden taleret;

10. pålægger sin formand at sende denne beslutning til Rådet, Kommissionen, medlemsstaternes regeringer og parlamenter og sekretariatet for FN's Miljøprogram med anmodning om, at beslutningen omdeles til alle kontraherende parter fra tredjelande.

[1] Afgørelse 2004/.../EF af 14. oktober 2004 (endnu ikke offentliggjort), deponeret den 16.11.2004.

[2] Forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF (EUT L 158 af 30.4.2004, s. 7. Berigtigelse i EUT L 229 af 29.6.2004, s. 5); forordning (EF) nr. 304/2003 af 28. januar 2003 om eksport og import af farlige kemikalier (EUT L 63 af 6.3.2003, s. 1); Rådets direktiv 96/59/EF af 16. september 1996 om bortskaffelse af polychlorbiphenyler og polychlorterphenyler (PCB/PCT) (EFT L 243 af 24.9.1996, s. 31).

--------------------------------------------------